ПРИЈЕДЛОГ

На основу члана 39. став 2. алинеја 10. Закона о локалној самоуправи („Службени гласник Републике Српске”, број: 97/16), члана 8. став 4. Закона о порезу на непокретности („Службени гласник Републике Српске“, број: 91/15) и члана 38. став 2. тачка з) Статута Града Бијељина („Службени гласник Града Бијељина”, број: 8/13, 27/13 и 30/16), Скупштина Града Бијељина на сједници одржаној дана 29. децембра 2016. године, донијела је

O Д Л У К У

О ВИСИНИ ПОРЕСКЕ СТОПЕ ПОРЕЗА НА НЕПОКРЕТНОСТИ

ЗА 2017. ГОДИНУ

Члан 1.

Утврђује се висина пореске стопе у висини од 0,20% за 2017. годину за опорезивање непокретности на подручју Града Бијељина, у складу са Законом о порезу на непокретности („Службени гласник Републике Српске”, број: 91/15).

Члан 2.

Изузетно од члана 1. ове Одлуке, пореска стопа за непокретности у којима се непосредно обавља производна дјелатност износи 0,10%.

Под непокретностима из става 1. овог члана подразумијевају се објекти за производњу и објекти за складиштење сировина, полупроизвода и готових производа, уколико чине заокружену производну цјелину.

Члан 3.

Ступањем на снагу ове Одлуке престаје да важи Одлука о висини пореске стопе пореза на непокретности за 2016. годину („Службени гласник Града Бијељина”, број: 26/15).

Члан 4.

Ова Одлука ступа на снагу даном доношења, а примјењиваће се од 01.01.2017. до 31.12.2017. године и објавиће се у „Службеном гласнику Града Бијељина“.

СКУПШТИНА ГРАДА БИЈЕЉИНА

Број: 01-022-/16 П Р Е Д С Ј Е Д Н И К

Бијељина, СКУПШТИНЕ ГРАДА БИЈЕЉИНА

Датум, \_\_\_\_\_\_\_\_\_2016. године

Славиша Марковић

ОБРАЗЛОЖЕЊЕ

уз приједлог Одлуке о висини пореске стопе пореза на непокретност

за 2017. годину

I ПРАВНИ ОСНОВ ЗА ДОНОШЕЊЕ ОДЛУКЕ

Садржан је :

• у члану 39. став 2. алинеја 10. Закона о локалној самоуправи („Службени гласник Републике Српске”, број: 97/16) прописано је да Скупштина доноси одлуке о комуналним таксама и другим јавним приходима, када је овлаштена законом, док је чланом 8. став 4. Закона о порезу на непокретности („Службени гласник Републике Српске“, број: 91/15) прописано да је Скупштина града дужна донијети одлуку о висини стопе пореза на непокретност из ст.1. и 2. овог члана, на свом подручју до 31.јануара за текућу годину. Чланом 38. став 2. тачка з) Статута Града Бијељина („Службени гласник Града Бијељина”, број: 8/13, 27/13 и 30/16) прописано је да Скупштина Града доноси одлуке о комуналним таксама и другим јавним приходима , када је овлаштена законом.

II РАЗЛОЗИ ЗА ДОНОШЕЊЕ ОДЛУКЕ

Закон о порезу на непокретности („Службени гласник Републике Српске“, број: 91/15), је у члану 8. став 4. тврдио обавезу да су Скупштине општина и градова дужне донијети одлуку о висини стопе пореза на непокретност на свом подручју до 31.јануара за текућу годину.

III ФИНАНСИЈСКА СРЕДСТВА

За спровођење ове одлуке нису потребна финансијска средства

ОБРАЂИВАЧ

Одјељење за стамбено- комуналне послове

и заштиту животне средине

Градоначелник је утврдио ПРЕДЛОГ OДЛУКЕ О ВИСИНИ ПОРЕСКЕ СТОПЕ ПОРЕЗА НА НЕПОКРЕТНОСТИ ЗА 2016. ГОДИНУ , те га упућује Скупштини Града на претрес и усвајање

ГРАДОНАЧЕЛНИК

ГРАДА БИЈЕЉИНА